CELEX: 32016D1892
Language: fi
Date: 2016-10-10 00:00:00
Title: Neuvoston päätös (EU) 2016/1892, annettu 10 päivänä lokakuuta 2016, oliiviöljyä ja syötäväksi tarkoitettuja oliiveja koskevan vuoden 2015 kansainvälisen sopimuksen allekirjoittamisesta unionin puolesta ja sen väliaikaisesta soveltamisesta

28.10.2016   
            
            
               FI
            
            
               Euroopan unionin virallinen lehti
            
            
               L 293/2
            
         NEUVOSTON PÄÄTÖS (EU) 2016/1892,
   annettu 10 päivänä lokakuuta 2016,
   oliiviöljyä ja syötäväksi tarkoitettuja oliiveja koskevan vuoden 2015 kansainvälisen sopimuksen allekirjoittamisesta unionin puolesta ja sen väliaikaisesta soveltamisesta
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 4 kohdan ensimmäisen alakohdan yhdessä sen 218 artiklan 5 kohdan kanssa,
   ottaa huomioon Euroopan komission ehdotuksen,
   sekä katsoo seuraavaa:
   
               (1)
            
            
               Neuvosto antoi 19 päivänä marraskuuta 2013 komissiolle valtuutuksen käynnistää unionin puolesta neuvottelut uuden oliiviöljyä ja syötäväksi tarkoitettuja oliiveja koskevan kansainvälisen sopimuksen tekemiseksi.
            
         
               (2)
            
            
               YK:n kauppa- ja kehityskonferenssin (UNCTAD) 24 jäsenvaltion sekä kahden valtioidenvälisen organisaation edustajat hyväksyivät uuden oliiviöljyä ja syötäväksi tarkoitettuja oliiveja koskevan kansainvälisen sopimuksen, jäljempänä ’sopimus’, 9 päivänä lokakuuta 2015 oliiviöljyä ja syötäväksi tarkoitettuja oliiveja koskevan vuoden 2005 kansainvälisen sopimuksen jatkosopimuksesta neuvottelevan Yhdistyneiden kansakuntien konferenssin yhteydessä.
            
         
               (3)
            
            
               Oliiviöljyä ja syötäväksi tarkoitettuja oliiveja koskevan vuoden 2005 kansainvälisen sopimuksen (1) voimassaolo päättyi 31 päivänä joulukuuta 2014, mutta sen voimassaoloa jatkettiin 31 päivään joulukuuta 2015 asti, ja mainittu sopimus pysyy sen 47 artiklan 3 kohdan mukaisesti voimassa siihen asti, kun sopimus tulee voimaan, ellei tämä pidentäminen kestä yli 12 kuukautta. Sopimus on avoinna allekirjoittamista varten Yhdistyneiden kansakuntien päämajassa New Yorkissa 31 päivään joulukuuta 2016 asti.
            
         
               (4)
            
            
               Sopimuksen 31 artiklan 1 kohdassa vahvistetaan sen voimaantuloa 1 päivänä tammikuuta 2017 koskevat edellytykset. Sopimuksen 31 artiklan 2 ja 3 kohdassa määrätään, että sopimusta sovelletaan väliaikaisesti ja tietyin edellytyksin, jos 31 artiklan 1 kohdan edellytykset eivät täyty.
            
         
               (5)
            
            
               Sopimuksen 31 artiklan 2 kohdan mukaisesti ja jotta oliiviöljyä ja syötäväksi tarkoitettuja oliiveja koskevan vuoden 2005 kansainvälisen sopimuksen sääntöjen soveltaminen ei keskeytyisi, olisi säädettävä, että unioni soveltaa sopimusta väliaikaisesti, jos sen tekemistä koskevaa menettelyä ei ole saatettu päätökseen ennen 1 päivää tammikuuta 2017.
            
         
               (6)
            
            
               Olisi säädettävä sopimuksen väliaikaisesta soveltamisesta sen 31 artiklan 3 kohdan mukaisesti myös siinä tapauksessa, että 31 artiklan 1 ja 2 kohdassa tarkoitetut sopimuksen lopullisen tai väliaikaisen voimaantulon edellytykset eivät täyty 31 päivänä joulukuuta 2016.
            
         
               (7)
            
            
               Sopimus olisi allekirjoitettava unionin puolesta sillä varauksella, että sopimuksen tekeminen saatetaan päätökseen myöhemmin, ja sen väliaikaisesta soveltamisesta sopimuksen 31 artiklan 2 ja 3 kohdan edellytysten mukaisesti olisi ilmoitettava,
            
         ON HYVÄKSYNYT TÄMÄN PÄÄTÖKSEN:
   1 artikla
   Hyväksytään oliiviöljyä ja syötäväksi tarkoitettuja oliiveja koskevan vuoden 2015 kansainvälisen sopimuksen allekirjoittaminen unionin puolesta sillä varauksella, että mainitun sopimuksen tekeminen saatetaan päätökseen.
   Sopimuksen teksti on liitetty tähän päätökseen.
   2 artikla
   Neuvoston puheenjohtaja valtuutetaan nimeämään yksi tai useampi henkilö, jolla on oikeus allekirjoittaa sopimus unionin puolesta.
   3 artikla
   Unioni soveltaa sopimusta väliaikaisesti 1 päivästä tammikuuta 2017, jos sopimuksen tekemistä koskevaa unionin menettelyä ei ole saatettu päätökseen ja jos sopimuksen 31 artiklan 2 ja 3 kohdassa määrätyt edellytykset täyttyvät.
   Sopimuksen väliaikaisesta soveltamisesta tämän artiklan ensimmäisessä alakohdassa säädetyin edellytyksin ilmoittaa se henkilö, jolla, tai ilmoittavat ne henkilöt, joilla on tämän päätöksen 2 artiklan nojalla oikeus allekirjoittaa sopimus, sopimuksen 31 artiklan 2 ja 3 kohdan mukaisesti.
   4 artikla
   Tämä päätös tulee voimaan päivänä, jona se hyväksytään.
   
      Tehty Luxemburgissa 10 päivänä lokakuuta 2016.
      
         
            Neuvoston puolesta
         
         
            Puheenjohtaja
         
         G. MATEČNÁ
      
   
   
      (1)  EUVL L 302, 19.11.2005, s. 47.